Jacobus Amyot, Dei et sanctæ Sedis-apostolicæ gratia episcopus Autissiodorensis, dilecto nobis in Christo venerabili et circumspecto viro fratri Paulo Trahy, doctori theologo, conventus Fratum Minorum antissiodorensis Gardiano, salutem in Domino. Quoniam in vicariatu nostro, quem nuper tibi concesseramus ad absolvendum omnes utriusque sexus hæreticos, in toto territorio Giemi nostræ diocesi subjetto, relapsos et personas in dignitate constitutas expresse exceperamus. Intellexerimus autem hujus generis quamplures ibi esse ut eorum saluti atque etiam commoditati consulatur; quoniam nunc longius absumus, opera pretium nos facturos esse judicavimus, si hunc specialem vicariatum ad te mitteremus, quæ vices nostras in hac parte commitentes, tibi omnes et singulos hæreticos relapsos atque in dignitate constitutos a crimine hæreseos, aliisque casibus soli episcopo reservatis, injuncta prius salutari penitentia et convenienti, prout tibi videbitur, absolvendi atque in gremium Sanctæ matris Ecclesiæ recipiendi, dummodo eos, vere et ex animo, non autem ficte et simulate confessos, contritos et penitentes esse tibi liquido constiteris, super quo conscientiam tuam oneramus, licenciam impartimus, facultatemque concedimus per presentes, quibus te vicarium nostrum in hac parte expresse nominamus et creamus. Dantes tibi plenam potestatem et mandatum speciale omnia et singula supradicta, aliaque circa hujusmodi negotium oportuna, et quæ ipsimet faceremus, aut facere possemus si presentes interessemus, faciendi, gerendi et exequendi. In cujus rei fidem his presentibus manu nostra et a secretario nostro subsignatis sigillum nostrum duximus apponendum. Datum in castello nostro Vallis-Jocosæ, die vigesima prima maii, anno Domini M° D° LXXX° VI°. Ja. Amyot, episcopus Antissiodorensis. Et sur le repli: Jussu prædicti domini reverendissimi domini mei episcopi Antissiodorensis Martin.